**Otvaranje i blagoslov DV Jurek – zahvala upravitelja župe**

Uzoriti gospodine kardinale, subraćo svećenici, poštovani gospodine načelniče, cijenjena ravnateljice DV "Jurek", dragi uzvanici, roditelji, braćo i sestre u Kristu!

Radostan sam i ponosan što vas danas mogu sve pozdraviti na ovome mjestu koje je radost i budućnost. U srcu naše Gornje Stubice između škole i crkve svoja je vrata otvorio Dječji vrtić "Jurek" kojeg su generacije roditelja željno iščekivale.

Dok danas zahvaljujem svim čimbenicima pripreme, projektiranja i gradnje, želim ujedno i obilje Božjeg blagoslova, ljubavi i strpljivosti u radu svim djelatnicima vrtića.

Ne možemo se ne prisjetiti i zahvaliti danas dugogodišnjem župniku ove župe, mons. Ivanu Špoljaru, koji je na jedan sasvim konkretan način bio prvi inicijator ideje o potrebi gradnje vrtića. On je naime, pripremajući se za proslavu velikog jubileja - 800 godina od prvog pisanog spomena imena "Stubica" i crkve sv. Jurja, zamolio suglasnost Zagrebačke nadbiskupije i uzoritog kardinala Josipa Bozanića, da se dio župnoga zemljišta namjenski daruje za potrebe gradnje dječjeg vrtića u Gornjoj Stubici. Naš nadbiskup i kardinal Josip Bozanić, predvodeći 2009. godine slavlje velikog jubileja i blagoslova kipa sv. Jurja na gornjostubičkom trgu izjavio da će na navedenu molbu župnika, a za potrebe grdnje dječjeg vrtića zemljište biti rado darovano. Ta lijepa vijest brzo se proširila župom. (To je ubrzo i pravno provedeno i potpisano od strane mons. Špoljara i ondašnjeg načelnika gosp. Željka Lisaka.)

Uzoriti gospodine kardinale, od srca Vam zahvaljujemo na ljubavi, podršci i prepoznavanju važnosti ovoga projekta za G. Stubicu. Istotako, želim se zahvaliti na vašem današnjem dolasku. Hvala Vam što ste unatoč zahtjevnosti Vaše službe i brojnim obvezama, našli vremena i došli blagosloviti ovaj vrtić koji će po želji mons. Ivana Špoljara nositi ime "Jurek".

U srcu će se Gornje Stubice čuti žamor djece. Njihova cika i pjesma bit će znak nade i budućnosti Crkve i domovine Hrvatske. Bilo svima ovo djelo na ponos i radost te za dobro budućih naraštaja.

vlč. Nikola Jurković, upr. župe